SON'VARACHIM SUNGTTAM:
Bharotant XARANTLI GORIBKAY khub ani borich posorloli asa. 2011 lok-gonntie promannem, Bharotantli 1. 2 bilhanv lokachi 31 tok'ke odik lok-sonkhea xarant asa. 2004-2005 vorsa, sumar kelole xarantle 310 milhanv unne lok-sonkhentlo lagim-lagim 81 milhanv lok goribkayeche volli khal asa; tancho dor mhoineak khorch 539/- rupiam poros unno asa.
 1973-2004 hea kalla modem aste-aste vaddpi xarantle lok-sonkhek lagun, zomea khatir bhasayloli sadon-samugri (resources) vanttun khaunk unni poddli. Mhonntoch, desantlea xarantli goribkay unni korchi udorgot boreach promannan eksarki nam.
 Zorui Bharotache xarantle goribkayechi voll fattlea 20 vorsanchea kallant denvlea oxem mhonntat, torui desachea xarantlea goribanche puray ani jiyevpache arthik udorgoti khatir mullaveo sovloteo haddunk khubxem korchem asa.
 Xarantlo gorib lok xikxonnik sevecho faido kaddunk sompeponnim dubllim poddtat. 2008 vorsa, 15 vorsam ani odik pirayechi xarantli lok-sonkhea xikop nasloli. Xikloleam modem, 1 tok'ke lok kaideachem (formal) xikxonn ghetlolo asa, 34 tok'ke, mad'deomik iskol porian xiklole asat, 28 tok'ke tea von unchlem xikop kelole asat, 12 tok'ke unnea lokamni xikpant podvi zoddloli asa, ani fokot 3. 5 tok'ke lok unchle podvechem xikop puray kelole asat. Favo tem xikxonn nam zalear, nokrie khatir zai asloleo kola unneo zatat.
 Favo ti nitollsann naslolea karonnak lagun, xarantlo gorib lok sompeponnim sabar piddancho gulam' zata. Anganwadi Kendramni fokot 53 tok'ke bhurgeank aspaun ghetleant. Xarantlea 59 tok'ke gorib ostoriank, ani xarantlea 71 tok'ke gorib bhurgeank panddrog zalolo asa. Xarantlea goribam modem vaddop zainaslolea bhurgeancho ankddo khub asa. Bholaikiecho khorch xarantlea goribank sarkinch goribkayeche ximer pavoyta. Xaramni ani nogramni seva diunk zai asli ti dinastanam ravtat hem zorui chalteponnim pollelam, torui hi seva dinastanam ravpachem chodd promannan zhompddiamni ani kaidea bhair vosti korun ravloleam babtint disun yeta mhonn, Bharotacher adarlolo 'National Sample Survey' hacho 58vo riportt sangta. Zhompddiamni ravpi 26 tok'ke loka khatir kochro ekttaunchi koslich vevostha keloli disonam, ani 18 tok'ke lok udkachi favo ti purvonn nam zaun sostat.
 Vichitr mhollear, goribkay unni korchi Sorkaran toyar keloli koslich yevzonn zhompddeamni ravpi 75 tok'ke ghorabeanchea vantteak yeunk nam; fokot 16 tok'ke ghorabeank zomni som'bondiche faide mell'leat, ani 9 tok'ke ghorabeank her faide mell'leat.
 Mhotvachem mhollear, 55 tok'ke zhompddeamni ravpi tea zagear ravunk laglear 15 vorsam odik zalim, ani 12 tok'ke asat tankam 10 tim 15 vorsam zalim mhonn NSSO-chi mahiti dakoyta. Xarorikoronnache ghoddnnient mhotvacho bhag koso, xaranche arth-vevosthent zhompddio mhotvachem yogdan ditat. Xarantlea arth-vevosthechea don-ui bhagamni- upcharik ani o-upcharik - utpadon korunk mol farik korunk zata titlea kamdaranchi heo zhompddio purvonn kortat. Dusre vatten, desant somajik-arthik dhoronnam ani yevzonno kortat tednam hea zhompddiank koxeo bhairaytat tacho-i to arso asa.
 Xarorikoronnachi rituch lingachea bhumikancher ani som'bondancher adarloli asa. Udorgotiche vatter aslolea desamni, fokot dadlo monis vavra khatir dusre kodden veta hem choddxem dista. Ghorabeache bandavollicher, nirnnoy ghevpacher ani ostoriechem atmxasonacher (autonomy) ani boreponnacher probhav zatat te veg-veglle asat. Ghorabeant dadlo hajir nam, ani neamit duddu dhaddlole asonant vo dudduch nant dekun zoim ghorabeache som'bond tannlole astat, tacho porinnam' mhonn ostoriechi goribkay vaddot vochunk xokta. Xarache goribkayent, lingachea eksarkeponnachi nodor mhotvachi, kiteak dadlo ani ostori goribkay veg-veglle toren onnbhovta ani tika veg-velle ritin zap dita.
 Xarantlea goribam modem unnem xikxonn, bholaikiecho unnav, ani hache vangdda duddvancho-i unnav asa. Nokri kortoleak duddu farik korche poddtat, duddvank lagun goribkay unni korunk zata, ani fuddarak jiyevpa khatir arthik udorgot zata. Punn, upcharik arthik bhag fokot thoddeach zonnanchi seva korta, zalear khubxea ghorabeank duddvanche sevecho unnav asta. Fokot 48 tok'ke nagrikank arthik sevam khatir vatt ugti asa. Unne arthik markittant vhoddlea arthik sonvsthank mhotv nam, kiteak tanchea dhondeacho nomuno xarantlea goribancheo gorzo bagoynam.
 Xarantlea goribanchea jivitant bhorvanso haddpachi goroz asa. Puxttik khannacheo, Ravpacheo, Bholaikiecheo ani Nitollsannicheo mullaveo sovloteo tankam nhoikarleat. Haka lagun tim sompeponnim bholaikie som'bondchea piddank bolli poddtat. Dignidadin jivit jiyevop ho dor eka mon'xacho odhikar. Tech khatir, xarantlea goribanche koxtt unne korunk vevharik pavlam ubarchi goroz asa. Hea vixoyachi kholayechi zagrutay veg-vegllea somudayanchea lokam modem haddunk proyotn zaunchi goroz asa. Hea som'bondan, xaramni zhompddeamni jiyetoleanchi poristhiti sudarunk hea vixoya vixim khala dilole nodrentlean upay gheunk zatat:
· Udorgotichea mollar zagrutay ghoddoun haddpachea karyavollim udexim bhag gheunk xarantlea goribanchi tank vaddounchi.
 · Xarantlea goribam khatir maneotay diloleo karyavolli odik bore bhaxen chalik launk sorkarak adar korunk, eksarkea monanchea osorkari sonvstham kodde som'bond zoddche.
 · Sorkari Sonvsthamni udorgoticheo zoddpacheo noveo karyavolli chalik launk khorayen magnnem korchem.
 · Xarantli goribkay unni korchi pavlam kalla promannem anik-ui sudarchim mhonn sorkara kodde magchem. Hantum, tancheo jiyevpacheo karyavolli ani kola proxikxonn hancho-i aspav asunk zai.
 · Tanchi jiyevpachi poristhiti sudarche khatir xaramni ravpi goribanchea favrak asloleo karyavolli ekech kodden kendrit korche bodlek, teo vanttun diunchi kolponam mozbut korunk zai.
 · Ut'tejon diunk goroz tea margdorxonacho ani sorkarache somajik surokxa yevzonnancho probhavik ritin vapor korunk vevostha korchi.
 · Eke sotrie khal yeunchea upyam udexim sabar yevzonno vo karyavolli chalik launk sorkarak mozot korchi. 